钦定古今图书集成/明伦汇编/氏族典/第266卷 > 王彦昇
## 钦定古今图书集成/明伦汇编/氏族典/第266卷 > 王彦昇

按《宋史王彦昇传》，“彦昇字光烈，善击剑，号王剑儿，本
蜀人。后唐同光中，蜀平，徙家洛阳，初事宦官孟汉琼，
汉琼以其趫勇言于明宗，补东班承旨。晋天福中，转
内殿直。周广顺中，从向拱破太原兵虎亭南，以功迁
都虞候，领合州刺史。世宗征淮南，从刘崇进、宋偓破
金牛水砦，又从张永德攻瀛州，改散员都指挥使。太”
祖北征，至陈桥，为众推戴。彦昇以所部先入京，遇韩
通于路，逐至第，杀之。初，太祖誓军入京，不得有秋毫
犯，及闻通死，意甚不乐，以建国之始，不及罪彦昇。拜
恩州团练使，后为京城巡检，中夜诣王溥第，溥出，既
坐，乃曰：“此夕巡警甚困，聊就公一醉耳。”彦昇意在求
贿，溥佯不悟，置酒数行而罢。翌日，溥密奏其事，乃出
为唐州刺史。开宝二年，改防州防御使。是冬，又移原
州。西人有犯汉法者，彦昇不加刑，召僚属饮宴，引所
犯以手捽断其耳，大嚼，卮酒下之，其人流血被体，股
栗不敢动，前后啖者数百人，西人畏之，不敢犯塞。七
年，以病代还，卒。